送虔守楚大夫
作者：楊時
朝代：宋

paragraphs: 象緯辰心次，雄都水濁時。
經天浮瑞彩，絕代出英姿。
厚德千金璧，虛懷萬頃陂。
霜蹄來漢苑，雲翮上天池。
籍籍才猷美，皇皇使節馳。
飛書騰衆吻，橫穽寘通逵。
剖竹章流遠，還車蜀道巇。
秦庭徒被指，趙璧本無虧。
黄霸初勤細，裴公可範規。
惠流三郡俗，名掩四賢祠。
大厦資梁棟，承祧頼鼎彝。
會須紆衮繡，寧久駐旌麾。
畫航行空挽，甘棠去益思。
烟波迎棹急，江柳拂牆低。
賤士行藏拙，參軍秩序卑。
生涯惟蠹簡，事業付毛錐。
懶惰文園病，伶仃曼倩饑。
自甘同跛鼈，未忍舍靈龜。
朽質難雕繪，餘生辱品題。
寒荄回暖律，陰壑得晴曦。
終愧麞頭賤，難酬國士知。
兩行淵客淚，感激自沾頤。